L. Szigeti, poslanec: (2010-02-05):
Cieľom tejto novely je umožniť navštevovať školské kluby pre viac detí. Podstata návrhu spočíva v tom, že v prípade, ak v oddelení školského klubu je nižší počet detí ako maximálne určený zákonom, tak obec ako zriaďovateľ školského klubu detí na základe žiadosti zákonného zástupcu žiaka a po vyjadrení riaditeľ školy môže znížiť alebo odpustiť príspevok na čiastočnú úhradu nákladov spojených s činnosťou školského klubu detí aj bez predloženia dokladov o tom, že je poberateľom dávky v hmotnej núdzi a príspevkov k dávke v hmotnej núdzi podľa osobitného predpisu. S udelením takejto výnimky sa dá dosiahnuť jednak socializácia stoviek detí a vytvoriť možnosť, aby sa deti zo sociálne znevýhodnených a marginalizovaných rodín mohli pripravovať v rámci rôznych aktivít školského klubu detí na vyučovanie. Zákon č. 245/2008 Z. z. o výchove a vzdelávaní v súčasnosti nerovnomerne kompenzuje rodiny s deťmi zo sociálne znevýhodneného prostredia v prípade príspevku rodičov alebo zákonného zástupcu na čiastočnú úhradu nákladov spojených so štúdiom alebo pobytom napríklad aj v základných umeleckých školách, v materských školách, v školských kluboch detí, ale aj v centrách voľného času. Zákon striktne vymedzuje, v akých prípadoch a za akých podmienok môže zriaďovateľ, resp. riaditeľ školy, školského zariadenia rozhodnúť o znížení alebo odpustení príspevku na čiastočnú úhradu nákladov. Zákon umožňuje odpustenie alebo zníženie príspevku vždy len v prípade, ak sú to deti z rodín v hmotnej núdzi. Žiaľ, prax je taká, že v mnohých prípadoch rodičia, resp. zákonný zástupca, nie sú schopní predložiť písomnú žiadosť o odpustenie alebo zníženie príspevku ani doklad o tom, že sú poberateľmi dávky v hmotnej núdzi podľa osobitného predpisu, pričom oni v skutočnosti sú poberateľmi. Samozrejme, najpodstatnejšia je pomoc rodinám žijúcim v hmotnej núdzi, treba však poznamenať, že školský zákon neumožňuje individuálne zohľadnenie prípadných žiadateľov o zníženie alebo odpustenie uvedených príspevkov z radov rodičov občanov žijúcich na hranici životného minima detí z mnohodetných, prípadne neúplných rodín, alebo rodín, kde rodičia sú nútení prijať prácu s nevýhodnými podmienkami. Deti z takýchto rodín z finančných dôvodov si nemôžu dovoliť navštevovať záujmové vzdelávanie, resp. pobyty v školských kluboch detí, ktoré školy alebo školské zariadenia poskytujú za čiastočnú úhradu nákladov. Dámy a páni, kolegyne, kolegovia, skutočne treba povedať pri tejto novele toľko, že bol som oslovený mnohými riaditeľmi a pedagógmi rôznych škôl, ktorí poukazovali na skutočnosť, že, bohužiaľ, mnohé detí, mnohí žiaci jednoducho z finančných dôvodov nemajú možnosť sa prihlásiť a navštevovať školské kluby detí. Myslím si, že aj štát, aj samospráva majú jednoznačné povinnosti vytvoriť také podmienky a zabezpečiť rovnosť šancí pre deti, a práve preto som pristúpil k tomu, že by bolo treba zmeniť v súčasnosti platný zákon o výchove a vzdelávaní. Myslím si, že ak týmto spôsobom, touto zmenou sa nám podarí zabezpečiť len pre jedného žiaka na Slovensku – a mám tu na mysli predovšetkým deti a žiakov zo sociálne znevýhodnených rodín, z marginalizovaných rodín, tam, kde je vysoká koncentrácia rómskeho obyvateľstva, tak si myslím, že sme urobili dobrú prácu. Je jednoznačne právomocou miestnej samosprávy určiť výšku príspevku, horná hranica je 15 % zo životného minima. Samozrejme, môže to byť aj nulová, ale vo väčšine prípadov sa to pohybuje medzi nulou a 15 %. Ale problém je s udelením výnimky. Ak by sme teda prijali túto legislatívnu zmenu, tak zriaďovateľ by mal možnosť udeliť výnimku pre väčší počet žiakov a v tom prípade skutočne je možné zabezpečiť, aby aj deti a žiaci z takýchto rodín sa vzdelávali, chodili, navštevovali školské kluby detí a mali možnosť sa pridať k svojim rovesníkom. Ďakujem vám za pozornosť.